Carcaixent ratifica la seua adhesió al programa VioGén
17 de Diciembre de 2018

Carcaixent

La Junta Local de Seguretat Ciutadana de Carcaixent va celebrar una nova sessió la setmana passada la qual va comptar amb la presència del subdelegat del Govern a València, Jose Roberto González Cachorro, i l'alcalde de la localitat, Paco Salom, així com representants dels diferents cossos i forces de seguretat de l'Estat i de la Policia Local.

En esta reunió s'ha fet un pas més per consolidar l'acord de col·laboració que manté l'Ajuntament de Carcaixent amb el Ministeri de l'Interior en el programa de Sistema de Seguiment Integral dels casos de Violència de Gènere (VioGén).

El programa VioGén és un registre de dades informàtic que permet realitzar un seguiment individualitzat de les dones maltractades a nivell nacional i que aglutina els diversos operadors que intervenen en la protecció institucional de les víctimes.

Tal i com es va manifestar al llarg de la sessió, ambdues institucions són conscients de la gravetat i persistència de les infraccions penals comeses en l'àmbit familiar, concretament el de violència de gènere i per això es considera necessari aprofundir en les mesures de protecció a les víctimes a través d'una adequada coordinació de les actuacions de les dos administracions per tal de prevenir i evitar estes agressions.

Per fer efectiu este programa, l'Ajuntament de Carcaixent adequarà els mecanismes tècnics informàtics necessaris perquè la Policia Local del municipi s'incorpore a este sistema. Al seu torn, des del ministeri facilitarà al personal assignat a aquesta tasca  la formació necessària.

A més es constituirà una comissió tècnica de seguiment en què les dues administracions participaran amb la finalitat d'impulsar les actuacions previstes en aquest conveni i fer un seguiment del seu desenvolupament.

Per a l'alcalde de Carcaixent, Paco Salom "amb este conveni estem fent un pas més en la lluita contra la violència sobre les dones, una xacra que cal combatre des de tots els àmbits de la societat sent l’administració, amb el treball coordinat de totes les forces i cossos de seguretat de l'Estat, les que encapçalen esta lluita ".